Monsterrugby – Fanie Viljoen
Tuis > Afrikaans > Monsterrugby
by Fanie Viljoen - 16th April 2016 24th February 2017 03770
Is die nuwe ou in die skool ’n monster?
Max is groot en sterk, hy lééf vir rugby en hy is ’n regte boelie. Kort voor lank vind Ampie uit dat Max ’n nare geheim het … Hoe gaan Ampie die res van sy rugbyspan oortuig dat die skool se nuwe ster-speler in werklikheid ’n MONSTER is?
Klik hier en koop Monsterrugby aanlyn.
’n Nare dag op Breekkloof
Breekkloof is bobaas,
Breekkloof is tops!
Breekkloof maak maalvleis
van jou skool se tjops.
Ons knoop jou, ons knak jou,
ons skree en ons raas.
Want ons is die brekers
en ons is die baas!
Dit is hoe die rugbykreet eintlik moes klink. Maar Laerskool Breekkloof se spelers kom skaars by “maalvleis”, toe word Ampie Coetzee naar.
“Sies!” roep van die ander spelers.
Ampie word altyd naar as die rugbyspan te hard oefen. Hy waarsku gewoonlik, maar nie vandag nie. Of dalk het die rugbykaptein, Ludolf de Beer, en die ander ouens hom net nie gehoor nie. Hulle het mos gesing. En Ampie praat sag. Veral as hy naar is.
“Lekker, ou Ampie!” terg Tonie, die vleuel. “Reg op die middellyn.”
Ampie is so bleek soos bordkryt.
“Ugh!” steun al die spelers gelyk.
“Is jy oukei, Ampie?” vra meneer Jansen, die afrigter.
Hy is gebou soos ’n wensbeentjie: dun en benerig. Dit lyk of hy enige oomblik kan breek. Dalk moet hy maar eerder Laerskool Breekkloof se gelukbringer word. Daardie ou wat in ’n pienk flamink-kostuum langs die veld rondhardloop. Ampie se bene lyk nogal soos ’n flamink s’n.
Die oefening is uiteindelik verby. Ampie stap na sy sportsak toe. Ludolf draf verby. Hy gee hom ’n klappie op die rug om hom te bemoedig. “Sien jou by die volgende oefening, Ampie!”
Ampie glimlag vir hom. Ludolf is Ampie se held. As Ludolf ’n bal onder sy arm vasknyp en hardloop, kan niemand hom keer nie. As hy wat Ampie is net eendag so goed soos Ludolf kan speel …
Met ’n sug trek hy sy sweetpakbaadjie aan. Meteens vang sy oog iemand langs die paviljoen. Dis ’n groot ou met kortgeskeerde hare.
Hy hou Ampie-hulle fyn dop en gee ’n vieslike grynslag.
Ampie knip sy oë, maar toe hy weer sien, is die ou weg …
Kry Monsterrugby nou by jou naaste boekwinkel. Of klik hier en koop Monsterrugby aanlyn.
1st January 2007 27th August 2015 01445